শারদীয় দুর্গোৎসবের দ্বিতীয় দিন মঙ্গলবার মহাসপ্তমীতে ভক্ত, পূজারি ও দর্শনার্থীর উপচেপড়া ভিড়ে জমজমাট হয়ে উঠেছিল রাজধানীসহ দেশের বিভিন্ন পূজামণ্ডপ। এদিন মণ্ডপে মণ্ডপে ছড়িয়ে পড়েছিল উৎসবের বারতা। তৃতীয় দিন আজ বুধবার মহাষ্টমী ও সন্ধিপূজা। রামকৃষ্ণ মিশনসহ বেশ কয়েকটি পূমণ্ডপে কুমারী পূজা অনুষ্ঠিত হবে। সকালে পূজা, সন্ধিপূজা ও মধ্যাহ্নে মহাপ্রসাদ বিতরণ করা হবে। মহাষ্টমীতে সবচেয়ে বড় আকর্ষণ কুমারী পূজা। এদিন এক বালিকাকে দেবীর আসনে বসিয়ে মাতৃজ্ঞানে পূজা দেওয়া হবে। পূজারি ও ভক্তরা মহাষ্টমীকে বিশেষ জাঁকজমকপূর্ণ করে পালন করেন।